# Steven Joyce

Steven Leonard Joyce (New Plymouth, 7 d'abril de 1963) és un polític neozelandès i diputat de la Cambra de Representants de Nova Zelanda des de les eleccions de 2008. És membre del Partit Nacional i forma part del gabinet de John Key.

## Inicis

Joyce va néixer el 7 d'abril de 1963 a New Plymouth. Va anar al Col·legi Memorial Francis Douglas (Francis Douglas Memorial College) de New Plymouth i després aniria a la Universitat Massey. Allí estudiaria veterinària però no fou admès al segon any, al final graduant amb un BSc en zoologia. Mentre estava a la universitat fou presentador en la ràdio estudiantil de la universitat. Després de la universitat Joyce i un grup d'amics van fundar una estació de ràdio pròpia, Energy FM, a New Plymouth. Amb companys de negocis va establir MediaWorks Radio. L'abril de 2001 es va retirar com a gerent de MediaWorks Radio, venent-la a Canwest per 6 milions de dòlars neozelandesos.
Va ser el president del comitè del Partit Nacional que analitzà el resultat del partit en les eleccions de 2002. Joyce i els seus companys van reorganitzar el partit completament l'abril de 2003. Després fou el gerent del partit per a les eleccions de 2005 i 2008.

## Diputat

Parlament de Nova Zelanda :
| Anys | Leg. | Circumscripció | Llista | Partit |
| 2008-2011 | 49 | Llista | 16 | Nacional |
| 2011-actualitat | 50 | Llista | 13 | Nacional |
En les eleccions de 2008 fou candidat pel Partit Nacional, trobant-se 16è en la llista electoral d'aquest partit. Fou elegit diputat de llista. En les eleccions de 2011 es trobava 13è en la llista del Partit Nacional, sent elegit diputat de llista de nou.

### Ministre

En ser elegit el Partit Nacional en les eleccions de 2008, Joyce fou nomenat ministre pel primer ministre John Key. A partir del 19 de novembre seria Ministre de Transport i Ministre de les Tecnologies de la Informació i la Comunicació, succeint a Annette King i David Cunliffe respectivament.
El 26 de gener de 2010 el primer ministre Key anuncià un canvi en el gabinet. Joyce fou nomenat Ministre d'Educació Terciària, Habilitats i Ocupació, succeint a Anne Tolley.
El Partit Nacional fou reelegit en les eleccions de 2011 i unes setmanes després d'aquestes eleccions Key anuncià un nou gabinet. Joyce cessà de ser Ministre de Transport, sent succeït per Gerry Brownlee, i Ministre de les Tecnologies de la Informació i la Comunicació, succeït per Amy Adams. Key el nomenà Ministre de Desenvolupament Econòmic, succeint a Brownlee, i Ministre de Ciència i Innovació, un nou ministeri. Seguiria el seu càrrec com a Ministre d'Educació Terciària, Habilitats i Ocupació.
En dimitir el Ministre d'Empreses Petites i Ministre de Reforma Regulatòria John Banks el 16 d'octubre de 2013 a causa d'al·legat frau, Joyce fou nomenat pel Primer Ministre John Key com a nou Ministre d'Empreses Petites.

## Vida personal

Està casat amb Suzanne Joyce, tenen dos fills i viuen en una granja a Albany, al nord d'Auckland.

## Referències

* ↑ (anglès) «Members Sworn Arxivat 2013-02-23 a Wayback Machine.». Parlament de Nova Zelanda. [Consulta: 27/06/2013.]
* 1 2 (anglès) «Hon Steven Joyce – List member, National Party Arxivat 2013-02-09 a Wayback Machine.». Parlament de Nova Zelanda. [Consulta: 27/06/2013.]
* 1 2 (anglès) «Hon Steven Joyce - Biography Arxivat 2013-02-10 a Wayback Machine.». Partit Nacional de Nova Zelanda. [Consulta: 27/06/2013.]
* 1 2 (anglès) Roughan, John: «A word with... Steven Joyce». The New Zealand Herald. [Publicació: 16/10/2008.] [Consulta: 27/06/2013.]
* ↑ (anglès) «Key's six million dollar man - Steven Joyce». Stuff.co.nz. [Publicació: 14/11/2008.] [Consulta: 27/06/2013.]
* ↑ (anglès) «Party Lists of Successful Registered Parties» (2008). Comissió Electoral. [Consulta: 26/06/2013.]
* ↑ (anglès) Trevett, Claire: «National's party list revealed». The New Zealand Herald. [Publicació: 04/09/2011.] [Consulta: 26/06/2013.]
* ↑ (anglès) «PM 'has confidence' in Tolley despite portfolio downsizing». The New Zealand Herald. [Publicació: 26/01/2010.] [Consulta: 27/06/2013.]
* ↑ (anglès) Romanos, Amelia: «Boost for women in new Cabinet». The New Zealand Herald. [Publicació: 12/12/2011.] [Consulta: 27/06/2013.]
* ↑ (anglès) «New Zealand minister to face electoral fraud charges, resigns portfolios Arxivat 2015-06-10 a Wayback Machine.». Reuters. [Publicació: 16/10/2013.] [Consulta: 15/11/2013.]
* ↑ (anglès) «Appointment of Ministers». New Zealand Gazette. [Publicació: 24/10/2013.] [Consulta: 15/11/2013.]
* ↑ (anglès) Young, Audrey: «Steven Joyce becomes Govt's 'everywhere man'». The New Zealand Herald. [Publicació: 20/03/2010.] [Consulta; 27/06/2013.]

## Vegeu també

* Partit Nacional de Nova Zelanda

## Enllaços externs

* (anglès) Pàgina web oficial de Steven Joyce Arxivat 2013-05-23 a Wayback Machine.
* (anglès) Informació sobre Steven Joyce a la pàgina web del Parlament de Nova Zelanda Arxivat 2013-02-09 a Wayback Machine.
* (anglès) Informació sobre Steven Joyce a la pàgina web del Partit Nacional Arxivat 2013-06-20 a Wayback Machine.